**Malinauskienė, Aušra.** Ilzenbergo dvare – ypatingas vakaras su svečiais iš Rumunijos ambasados ir atlikėjomis iš Latvijos / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 4, p. 4.

Spalio 28 d. Ilzenbergo dvare viešėjo svečiai iš Rumunijos, o klasikinės muzikos koncertą dovanojo atlikėjos iš Latvijos. Septintąjį koncertą iš ciklo „Livija Majoresku-Dimšienė“ kartu surengė Rumunijos ambasada, Rokiškio rajono savivaldybė ir Ilzenbergo dvaras. Jame Rumunijos ir kitų šalių kompozitorių kūrinius atliko operos solistė Irma Pavarė ir pianistė Helena Laukmanė. Ilzenbergo dvare lankėsi Rumunijos nepaprastasis ir įgaliotasis ambasadorius Cosmin George Dinescu kartu su ambasados darbuotojų komanda, Rumunijos garbės konsulė Latvijoje Ileana Adriana Rutman, Rokiškio rajono savivaldybės delegacija, taip pat kviestinė Rokiškio publika. Susirinkusius sveikino ir už gražią draugystę Rumunijos ambasadai dėkojo Rokiškio meras Ramūnas Godeliauskas. Šventinį vakarą svečius priėmė bei jais rūpinosi Ilzenbergo dvaro ir ūkio direktorė Diana Jokimčienė, renginį vedė buvęs šio dvaro vadovas Gintaras Bingelis.

**Bičiūnaitė, Vilma.** Kelionė po kaimus: netikėtų problemų sukėlė dvaras ir asfaltuota gatvė / Vilma Bičiūnaitė. – Iiustr. – Rubrika: „Gimtasis…“ atvyksta pas Jus // Gimtasis Rokiškis. – ISSN 1822-7740. – 2022, lapkr. 5, p. 6.

„Gimtojo Rokiškio“ darbuotojai lankėsi paskutinėse šešiose bibliotekose, susitiko su vietos gyventojais, domėjosi jų problemomis. Kaimuose juos pasitiko bibliotekose susirinkę gyventojai ir jose dirbančios bibliotekininkės, tai Aukštakalniuose dirbanti Genė Mikėnaitė, Kalviuose – Gražina Matukienė, Salose – Rasa Kalnietienė, Panemunėlio geležinkelio stotyje – Jūratė Morkūnienė, Panemunėlio miestelyje – Dalia Giriūnienė, Sėlynės bibliotekoje – Vaida Griškienė.

**Milaknienė, Reda.** Restauruoti XVI a. išskirtiniai radiniai bus perduoti Rokiškiui / Reda Milaknienė. – Iliustr. // Gimtasis Rokiškis. – ISSN 1822-7740. – 2022, lapkr. 5, p. 2.

2020-aisiais m. Klaipėdos universitetui vykdant archeologinius tyrimus Rokiškio Šv. apaštalo evangelisto Mato bažnyčios šventoriuje, tarp 28 kapų buvo rasti dviejų 30–50 m. vyrų, palaidotų su išskirtinėmis įkapėmis – XVI a. pradžios odiniais diržo krepšiais – kapai. Manoma, kad jie galimai susiję su pranciškonų vienuolių misionierių veikla po Lietuvos krikšto. Šie radiniai buvo iškelti, Klaipėdos universiteto iniciatyva pradėtas jų konservavimo ir restauravimo procesas, gautas Lietuvos kultūros tarybos dalinis finansavimas. Projektui vadovauja archeologė dr. Raimonda Nabažaitė, restauravimo darbus atlieka restauratorius dr. Arūnas Puškorius, Aldona Skučienė. Vienas iš Rokiškyje rastų diržo krepšių yra unikalus visoje Lietuvoje, jis išlikęs kartu su tiesiogiai jam priklausiusiu spurgeliais dekoruotu diržu. Klaipėdos universitetui bendraujant su Rokiškio krašto muziejumi, kuriam bus perduotos įkapės, yra aptarta įkapių eksponavimo muziejuje būtinybė, išplečiant ekspoziciją, skirtą Rokiškio bažnyčių istorijai.

Muziejaus eksponatai taps Kalėdų eglės žaisliukais / KM inform. // Gimtasis Rokiškis. – ISSN 1822-7740. – 2022, lapkr. 5, p. 3.

Rokiškio krašto muziejus jau penktą kartą kviečia vaikus ir jaunimą dalyvauti Kalėdų atviruko konkurse. Kadangi 2023 m. Rokiškio krašto muziejus švęs 90-ąjį gimtadienį, todėl ir Kalėdų atviruko tema – Rokiškio krašto muziejaus eksponatas – kalėdinis eglutės žaisliukas. Darbus atsiųsti ar atneški prašoma iki lapkričio 18 d.

Obeliuose savaitgalį veiks naktinė galerija po atviru dangumi / Obelių jaunimo iniciatyvos inform. // Gimtasis Rokiškis. – ISSN 1822-7740. – 2022, lapkr. 5, p. 3.

Obelių gyvenvietėje bus įžiebta šviesos meno ekspozicija „Galerija po atviru dangumi“. Tokia idėja bus įgyvendinta pirmą kartą, bendram tikslui vienijanti Obelių ir Panevėžio rajono mėgėjus menininkus. Obeliuose, įvairiose vietose veiks penkių kūrėjų parengtos 9 instaliacijos. Šią Obelių jaunimo iniciatyvos ir Obelių bendruomenės centro rengiamą projektą remia rajono savivaldybė, siekdama skatinti jaunimo užimtumą ir suteikti naujų saviraiškos galimybių.

Rokiškio miesto logotipu ir šūkiu papuoštas tarpmiestinis autobusas / Savivaldybės inform. – Iliustr. // Gimtasis Rokiškis. – ISSN 1822-7740. – 2022, lapkr. 5, p. 3.

Baigiantis 2021-iesiems pristatytas Rokiškio logotipas ir šūkis populiarins Rokiškį ne tik internetinėje erdvėje ar reprezentacinėmis dovanomis, bet logotipu papuoštas ir tarpmiestinis autobusas. 2018–2019 m. Rokiškio – Lietuvos kultūros sostinės – simbolika išmargintas miesto autobusas, o 2022 m. festivalyje „Rokiškis Youth Fest“ jaunimas geltonu piešiniu pagyvino dar vieną transporto priemonę.

Vidmantui Zakarkai – pirmoji vieta / GR inform. – Iliustr. // Gimtasis Rokiškis. – ISSN 1822-7740. – 2022, lapkr. 5, p. 3.

Lietuvos tautodailininkų sąjungos Panevėžio bendrijos regioninėje parodoje „Aukso vainikas“ kryždirbystės kategorijoje pirmą vietą laimėjo rokiškėnas tautodailininkas Vidmantas Zakarka. Parodoje, kuri vyko Biržų pilyje, dalyvavo 60 tautodailininkų iš Biržų, Kupiškio, Rokiškio, Pasvalio, Panevėžio, Anykščių, Ukmergės – savo kūrybą pristatė penkiolika rokiškėnų.

Žaidimas: Vakar Šiandien Rytoj // Gimtasis Rokiškis. – ISSN 1822-7740. – 2022, lapkr. 5, p. 1.

Lapkričio 19 d. Skemų bibliotekoje vyks „Auksinio proto“ žaidimas. Norintiems jame dalyvauti reikia suburti komandą nuo 4 iki 8 asmenų, sugalvoti komandos pavadinimą, išsirinkti kapitoną.

**Bičiūnaitė, Vilma.** Gerumo nebūna per daug / Vilma Bičiūnaitė. – Iliustr. // Gimtasis Rokiškis. – ISSN 1822-7740. – 2022, lapkr. 8, p. 3.

Kavoliškio bendruomenės namuose vyko popietė „Gerumas – tai gyvenimas, jei tik juo džiaugiesi“. Popietė skirta artėjančiam advento laikotarpiui. Renginyje dalyvavo ir Rokiškio Šv. apaštalo evangelisto Mato bažnyčios dekanas Eimantas Novikas ir diakonas Vilius Valionis. Renginio organizatorės – Kavoliškio kaimo bendruomenės pirmininkė Danutė Kirstukienė ir Rokiškio kaimiškosios seniūnijos seniūnė Dalia Janulienė pasveikino dvasininkus su asmeniniais jubiliejais. Pagerbta kraujo donorė, Kavoliškyje gyvenanti Alita Viederienė, kuriai šiais metais suteiktas Lietuvos garbės kraujo donoro vardas. Popietėje klasikinius muzikos kūrinius dovanojo Rokiškio R. Lymano muzikos mokyklos mokytojos Laima Kanopienė ir Asta Vagonienė bei jaunoji smuikininkė Adelė Dovydaitė. Savo kūrybos eiles skaitė Dovilė Didžiokaitė.

**Bičiūnaitė, Vilma.** Obeliečius sudomino galerija po atviru dangumi / Vilma Bičiūnaitė. – Iliustr. // Gimtasis Rokiškis. – ISSN 1822-7740. – 2022, lapkr. 8, p. 9.

Obeliuose vyko šviesos meno ekspozicija „Galerija po atviru dangumi“, kurią suorganizavo Obelių ir Panevėžio rajono mėgėjai menininkai, kuriuos vienija kultūra, muzika, noras kažką duoti kitiems. Šviesos instaliacijoms kūrėjai pasirinko miesto parką, aikštę prie bažnyčios, tiltą per Kriaunos upelį, buvusią geležinkelio stotį. Vienas iš organizatorių, iš Obelių kilęs Simonas Spaičys. Apie šį projektą Obelių bendruomenės centro pirmininkas Virginijus Pupelis. Tai jau antras mėgėjų menininkų projekto renginys Obeliuose. Renginį rėmė Rokiškio rajono savivaldybė.

**Malinauskienė, Aušra.** Operos solistės I. Jasiūnaitės daiktai sugrįžo į Rokiškį / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 8, p. 1, 5.

Lapkričio 18 d. minint operos solistės Irenos Jasiūnaitės mirties metines, ruošiamasi atidaryti jos atminimui skirtą parodą. Šiuo metu vienoje iš Rokiškio krašto muziejaus patalpų įrenginėjama ekspozicija, kurioje bus demonstruojami Rokiškio krašto garbės pilietės asmeniniai daiktai, sceniniai drabužiai ir baldai. Kaip „Rokiškio Sirenai“ sakė Rokiškio krašto muziejaus direktorė Nijolė Šniokienė, parodos „rėmai“ jau yra, o kraštietės drabužiai atiduoti į valyklą, todėl laukiama jų sugrįžtant. Muziejininkai Justinas Malcius, Jurgita Sadauskienė ir Simona Strumskytė dėlioja būsimą ekspoziciją: kabina afišas, nuotraukas, atrenka ir dėlioja daiktus. Tarp Rokiškio krašto muziejui atiduotų daiktų yra dainininkės nuotraukų albumai, dienoraščiai, knygos, apdovanojimai, asmens dokumentai, paveikslai, afišos, garso įrašai, laiškai tėvams ir jų asmens dokumentai, sceniniai drabužiai, suvenyrai, indai, dalis baldų ir kiti daiktai. Yra pateiktas Rokiškio krašto muziejaus direktorės Nijolės Šniokienės komentaras.

**Milaknienė, Reda.** Liongino Šepkos premiją laimėjo Antanas Lastauskas / Reda Milaknienė; Dariaus Baltakio nuotr. – Iliustr. // Gimtasis Rokiškis. – ISSN 1822-7740. – 2022, lapkr. 8, p. 2.

Liongino Šepkos premija šiemet įteikta drožėjui Antanui Lastauskui iš Kalvarijos. Konkursinėje parodoje jis dalyvavo šeštą kartą. Konkursui kūrėjas pateikė penkis darbus, iš kurių keturi – šventųjų skulptūros. Parodoje šiemet dalyvavo 23 medžio drožėjai iš vienuolikos savivaldybių. Pristatyti 144 darbai. Žiūrovų prizai skirti Aliui Aleksandrui Tarabildai iš Anykščių ir Eduardui Titui iš Panevėžio rajono. Visi konkursinės parodos dalyviai pagerbti įvairiose nominacijose ir apdovanoti muziejaus rėmėjų dovanomis. Šioje konkursinėje parodoje nedalyvavo rokiškėnai drožėjai. Praėjusios parodos laureatas Vytautas Jackūnas sulaukė apdovanojimo už kūrybinę brandą.

Performansas: Vakar Šiandien Rytoj // Gimtasis Rokiškis. – ISSN 1822-7740. – 2022, lapkr. 8, p. 1.

Lapkričio 11 d. Rokiškio Juozo Keliuočio viešojoje bibliotekoje vyks performansas „Garso, šviesos ir teksto sąjunga rudens voratinkliuose“.

**Ramanauskaitė, Kristina.** Jauni menininkai bandė pažadinti Obelius – savaitgalį viliojo šviesos instaliacijomis / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 8, p. 1, 6.

Lapkričio 5–6 d. Obeliuose, miesto parke, aikštėje, šalia tilto per Kriauną, buvusioje geležinkelio stotyje švietė penkių kūrėjų sukurtos instaliacijos – nuo vaiduoklį primenančios balerinos upėje iki šalia vykstančio karo simbolių. Idėjos, kuri suvienijo Obelių bendruomenę bei Rokiškio ir Panevėžio menininkus, autorius Simonas Spaičys pasakojo, kad prieš dvejus metus, norėdami realizuoti save, jauni kūrėjai šviesų instaliacijas pristatė Panevėžio rajono Daukniūnų miestelio gyventojams.

**Ramanauskaitė, Kristina.** Liongino Šepkos premija nesusigundė nei vienas rokiškėnas / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 8, p. 1, 7.

Lapkričio 5 d. Rokiškio krašto muziejuje vyko respublikinės medžio drožėjų konkursinės parodos uždarymas, kuriame 21 kartą organizuojamo konkurso Liongino Šepkos premijai laimėti laureato diplomas įteiktas tautodailininkui, medžio drožėjui iš Kalvarijos Antanui Lastauskui. Šeštą kartą konkurse dalyvaujantis tautodailininkas parodai pristatė „Pietą ir visą būrį šventųjų skulptūrų: „Šv. Jurgį“, „Šv. Joną Nepomuką“, „Šv. Antaną“, „Šv. Roką“. Antanas Lastauskas ir ankstesnėse parodose Liongino Šepkos premijai laimėti buvo skatintas už debiutą, pelnė žiūrovų prizą ir kitus įvertinimus. Vyras yra respublikinių parodų dalyvis, kūrybiniais ieškojimais dalinosi medžio drožėjų pleneruose užsienyje. Šiemet premijos dydis siekia 1840 Eur. Konkurse dalyvavo 23 autoriai iš 11 rajonų, tarp kurių nebuvo nei vieno rokiškėno.

Susitikimas: Vakar Šiandien Rytoj // Gimtasis Rokiškis. – ISSN 1822-7740. – 2022, lapkr. 8, p. 1.

Lapkričio 16 d. Rokiškio Juozo Keliuočio viešojoje bibliotekoje vyks susitikimas su dainininke Giedre Kaukaite. Renginio metu dainininkė pristatys atsiminimų knygą „Mano Eldoradas“.

**Danienė, Neringa.** Teatralų kelionė į Sakartvelą: kultūriniai kontrastai, režisierė 7 metrų aukštyje ir sulaužyti tabu: [pokalbis su Rokiškio liaudies teatro režisiere Neringa Daniene apie kelionę su kolegomis į Sakartvelą, bendrą spektaklį su sakartveliečiais, kultūrinius skirtumus] / [kalbėjosi] Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 11, p. 1, 6.

**Malinauskienė, Aušra.** Komunikacijos ir kultūros skyrius jau turi pavaduotoją / Aušra Malinauskienė // Rokiškio sirena. – ISSN 2351-7433. – 2022, lapkr. 11, p. 4.

Šią savaitę vyko konkursas Rokiškio rajono savivaldybės Komunikacijos ir kultūros skyriaus vedėjos pavaduotojos vietai užimti, kurį laimėjo Giedrė Kublickienė, dirbanti anglų kalbos mokytoja metodininke Rokiškio Juozo Tumo-Vaižganto gimnazijoje. Komunikacijos ir kultūros skyriaus vedėjos pavaduotojos pareigas ji pradės eiti tada, kai bus gautos Specialiųjų tyrimų tarnybų pažymos. Skyriaus vedėjo pavaduotojas bendra tvarka yra atsakingas už savivaldybės kultūros, turizmo ir komunikacijos politikos planavimą, įgyvendinimą. Konkreti jo veiklos sritis – savivaldybės vidinė ir išorinė komunikacija bei informacinės visuomenės plėtra.

**Ramanauskaitė, Kristina.** Ryškėja artėjančių švenčių akcentai – Kalėdų senelis atvažiuos vilkiku, laukia kitos staigmenos / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 11, p. 4.

Iki didžiųjų metų švenčių likus mažiau nei dviem mėnesiams, ryškėja būsimų šventinių renginių Rokiškyje ir seniūnijose akcentai. Rokiškio mieste, Nepriklausomybės aikštėje Kalėdų eglę planuojama įžiebti gruodžio 2 dieną. Pasak Rokiškio kultūros centro kultūrinės veiklos koordinatorės-organizatorės Monikos Gorovniovos, per šventes rokiškėnus tradiciškai aplankys Lietuvos vyriausiasis Kalėdų Senelis Kalėda (Arvydas Bagdonas), skambės muzikinė programa šeimai, visą savaitgalį, gruodžio 2–4 d., aikštėje vyks mugė. Prie šventinių renginių prisijungs ir kitos kultūros įstaigos, galima bus dalyvauti edukacijose muziejuje ir kitose vietose. Rokiškio miesto seniūnijos seniūno pavaduotojas Egidijus Žaliauskas sakė, kad eglę miestui papuošti rinksis iš dviejų variantų – viena žaliaskarė auga mieste, kita Bajoruose. Jūžintiškiai jau trečius metus puoš miestelio centre augančią aukštą sidabrinę eglę. Šventiniu laikotarpiu jūžintiškių laukia kultūriniai renginiai, numatytas moksleivių pasirodymas-koncertas, ekspozicija „Po angelo sparnu“, kurioje bus eksponuojami mokyklų ir kitų įstaigų bendruomenių, gyventojų sukurti angelai. Obelių seniūnija Kalėdinės eglės miesteliui ieško nuo spalio pabaigos. Seniūnės pavaduotoja Aldona Žėkienė sako, kad lapkričio vidury seniūnijos darbuotojai važiuos apžiūrėti ir išsirinkti gražiausios. Papuošimus eglei darydavo patys gyventojai, tačiau rankų darbo žaisliukų neužteko, todėl tenka naudotis parduotuvėse ir internetu įsigytais papuošimais. Eglutės įžiebimo šventė Obeliuose planuojama gruodžio 9 d. Šventės metu bus surengtas padėkų vakaras, skirtas seniūnijos bendruomenėms.

**Kazlauskaitė, Karina.** Karina Kazlauskaitė: „Šiandieniniame pasaulyje viskas tapo labai perregima ir jautru“: [pokalbis su juvelyre Karina Kazlauskaite] / [kalbėjosi] Reda Milaknienė. – Iliustr. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 12, p. 9.

Apie juvelyrę Kariną Kazlauskaitę, kuri pristatoma kaip Rokiškio dvare veikiančios juvelyrikos ir metalo meno parodos „Srovės“ kuratorė, juvelyrė, kurianti objektus ir papuošalus iš pergamento ir kitų neįprastų medžiagų. Šios parodos objektai kurti Justino Vienožinskio sodyboje žinomų metalo ir juvelyrikos autorių jau buvo pristatyti Obeliuose. Karina, gyvenanti šalia Kriaunų, pasakoja apie meną, menininkus, jų kūrinius, meno kalbą.

Lašų kaimo bendruomenė vykdo projektą… – Iliustr. // Gimtasis Rokiškis. – ISSN 1822-7740. – 2022, lapkr. 12, p. 12.

Lašų kaimo bendruomenė vykdo projektą „Tvarka pasiekiama vienybėje“. Projektas įgyvendinamas pagal 2022 metų nacionalinės paramos kaimo bendruomenių veiklai taisykles. Projekto vertė – 5 581 eurai. Projekto tikslas – kurti patrauklią aplinką gyventi ir dirbti Lašų krašte. Projekto metu numatoma išvalyti Lašų kaimo tvenkinį, esantį gyvenvietės centre ir įtraukti bendruomenės narius bendram darbui. Projektas yra ilgalaikis ir turi tęstinumą. Užsakomasis straipsnis.

**Masteikis, Evaldas.** Evaldas Masteikis: „Gidu dirbsiu, kol siela degs ir sveikata leis“: [pokalbis su Rokiškyje profesionaliu gidu dirbančiu 65-erių Evaldu Masteikiu] / [kalbėjosi] Greta Stočkienė. – Iliustr. // Gimtasis Rokiškis. – ISSN 1822-7740. – 2022, lapkr. 12, p. 8.

Rokiškyje profesionaliu gidu Evaldas dirba ir turistams pristato mūsų kraštą daugiau nei keturis dešimtmečius, yra savo srities žinovas, pasidalina įdomiomis istorijomis, akimirkomis.

**Milaknienė, Reda.** Kiekviena garsaus rokiškėno paroda atveria tą pačią žaizdą / Reda Milaknienė. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 12, p. 9.

Rokiškio dvare kiekviena rengiama paroda garsių krašto žmonių jubiliejams paminėti iškelia tą patį klausimą, kodėl tik kelias savaites, tik tiek ji vyks. Tas pats klausimas iškilo ir lapkričio 18 d. atidarant laikiną ekspoziciją, skirtą prieš metus mirusiai Rokiškio krašto garbės pilietei operos primadonai Irenai Jasiūnaitei. Parodoje bus eksponuojami Rokiškiui atitekę I. Jasiūnaitės asmeniniai daiktai, baldai, scenos drabužiai. Krašto muziejaus direktorė Nijolė Šniokienė prisiminė, kad Angelo Frosio pradėtas restauruoti kumetynas galėjo tapti tokia galerija, tačiau Rokiškio valdžios sprendimu kumetynas nebuvo išnuomotas A. Frosio. Pasak N. Šniokienės, Rokiškio kraštas garsus primityviste Monika Bičiūnaite, dailininke Juzefa Čeičyte, skulptoriais Žukliais, turi dovanotas didžiules kolekcijas bei istorinius griūvančius pastatus. Yra galimybės išsaugoti ir pastatus, ir pagerbti jo erdvėse rokiškėnus.

Kelias: Vakar Šiandien Rytoj // Gimtasis Rokiškis. – ISSN 1822-7740. – 2022, lapkr. 12, p. 1.

Lapkričio 17 d. Juozo Keliuočio viešojoje bibliotekoje vyks maršruto „Kraštiečių poetų kelias“ pristatymas.

**Stočkienė, Greta.** „Rokiškio verslo aitvarai“: svarbiausia – bendrystė / Greta Stočkienė // Gimtasis Rokiškis. – ISSN 1822-7740. – 2022, lapkr. 12, p. 2.

Lapkričio 10 d. Juozo Keliuočio viešojoje bibliotekoje vyko „Rokiškio verslo aitvarų“ apdovanojimai, pagerbti rajono verslininkai. Jiems dėkota už indėlį į Rokiškio krašto klestėjimą – užimtumo didinimą, investicijų pritraukimą, pagalbą kultūrai, sporto, socialinėse srityse. Šie apdovanojimai teikiami jau antri metai. Pasak rajono mero Ramūno Godeliausko, šiemet dėkota ir mažiems verslams, kurių indėlis į Rokiškio krašto gyvenimą yra itin svarbus. „Rokiškio verslo aitvarų“ statulėlės buvo įteiktos dešimčiai Rokiškio rajono įmonių. Rokiškio verslininkams dėkojo ir Rokiškio užimtumo tarnybos vadovė Dalia Starkuvienė. Renginyje dalyvavo ir Seimo nario Vidmanto Kanopos padėjėja Aldona Minkevičienė. Renginyje dalyvavo ir pranešimą „Europos Sąjungos investicijos“ skaitė VšĮ „Inovacijų agentūra“ Investicijų valdymo departamento direktorės pavaduotoja Gintarė Kuncaitytė, renginį vedė Loreta Sungailienė. Renginį organizavo Rokiškio turizmo ir verslo informacijos centras.

**Ščerbickienė, Milda.** Iš savo mokytojos klubą „paveldėjusi“ Milda – apie norą senjorus ištraukti iš vienatvės: [pokalbis su Obelių senjorų klubo naująja pirmininke Milda Ščerbickiene] / [kalbėjosi] Vilma Bičiūnaitė. – Iliustr. // Gimtasis Rokiškis. – ISSN 1822-7740. – 2022, lapkr. 12, p. 6.

Obelių senjorų klubas, gyvuojantis nuo 2006 m., atnaujino veiklą. Kaip juos pavyko atsikviesti, suburti, pasakoja šio klubo naujoji pirmininkė M. Ščerbickienė. Klubo atgaivinimo veiklai surengtas renginys, vakaronė, kurioje dalyvavo ir aplinkinių kaimų Aleksandravėlės, Stasiūnų senjorai.

**Aleknienė, Violeta.** Išmestą iš gimnazijos sūnų paguodė savo laikrodžiu / Violeta Aleknienė. – Iliustr. // Panevėžio kraštas. – ISSN 2424-5100. – 2022, lapkr. 15, p. 5–6.

Prieš 140 metų Rokiškio krašte, garsiojoje Panemunėlio parapijoje, Ilgalaukių kaime, gimė Juozas Tūbelis – Nepriklausomos Lietuvos žemės ūkio ministras, vėliau – ministras pirmininkas.

**Kudirkienė, Gailutė.** Kad nuolat stebintų, turi sekti net pačias naujausias madas / Gailutė Kudirkienė. – Iliustr. // Panevėžio kraštas. – ISSN 2424-5100. – 2022, lapkr. 15, p. 5, 8–9.

Apie Rokiškio rajono Suvainiškio kaimo gyventojų – Pandėlio bibliotekininkės Virginijos ir Pandėlio gimnazijos ūkio skyriaus darbuotojo Virgilijaus Konstanblackų pavyzdinę sodybą.

Kur kas daugiau, nei matome plika akimi… / parengė Daiva Vilkickienė. – Iliustr. // Gimtasis Rokiškis. – ISSN 1822-7740. – 2022, lapkr. 15, p. 8.

Rokiškio Juozo Keliuočio viešoji biblioteka pristato ir siūlo paskaityti knygas: Lucy Foley „Medžioklės vakarėlis“ 2022, Vladimir Nabokov „Kairysis kaspinas“ 2022, Evelina Daciūtė „Duobė“ 2021, Justinas Žilinskas „Bėgliai: jūrų keliais į Ameriką“ 2022, Agnesa Kenešytė-Gricė „Sulaukti aušros“ 2021.

Kviečia dalyvauti Kalėdų atviruko konkurse / KM inform. // Gimtasis Rokiškis. – ISSN 1822-7740. – 2022, lapkr. 15, p. 9.

Rokiškio krašto muziejus jau penktą kartą vaikus ir jaunimą kviečia dalyvauti Kalėdų atviruko konkurse. Kiekvienais metais konkurso tema siejama su kokiu nors jubiliejumi. 2023 m. bus švenčiamas Krašto muziejaus 90-asis gimtadienis. Todėl ir Kalėdų atviruko tema – Rokiškio krašto muziejaus eksponatas – kalėdinis eglutės žaisliukas.

**Malinauskienė, Aušra.** Verslo aitvarai nutūpė Rokiškio krašto įmonėse / Aušra Malinauskienė. – Iliustr // Rokiškio sirena. – ISSN 2351-7433. – 2022, lapkr. 15, p. 1, 4–5.

Lapkričio 10 d. Rokiškio rajono savivaldybės Juozo Keliuočio viešojoje bibliotekoje vyko Rokiškio verslo apdovanojimų vakaras „Rokiškio verslo aitvarai“. Prieš metus įvyko pirmasis „Rokiškio verslo aitvarai“ renginys, kurio pagrindinė idėja – padėkoti Rokiškio rajono verslo atstovams už jų indėlį mūsų kraštui – sukurtomis darbo vietomis, užimtumo didinimu, investicijų pritraukimu, pagalba kultūros, sporto, socialinėse srityse, o šiais metais apdovanojimai įteikti dešimčiai įmonių skirtingose nominacijose, kurių veiklos rezultatai lemia ne tik pačių įmonių sėkmę, bet ir prisideda prie rokiškėnų gyvenimo kokybės bei miesto vystymosi. Verslo įmonių apdovanojimų ceremonija prasidėjo VšĮ „Inovacijų agentūra“ Investicijų valdymo departamento direktorės pavaduotojos Gintarės Kuncaitytės pranešimu apie Europos Sąjungos investicijas. Susirinkusius sveikino Seimo nario Vidmanto Kanopos padėjėja Aldona Minkevičienė, Rokiškio verslo klubo prezidentas Irmantas Tarvydis. Nominacija „Už socialines iniciatyvas Rokiškio jaunimui“ apdovanota UAB „Vilauna“ direktorė Laura Viduolytė-Pupelienė. UAB „Rokiškio aina“ pripažinta draugiškiausia negalią turintiems žmonėms įmone, kuriai skirtą apdovanojimą atsiėmė direktorius Virginijus Gudonis. „Rokiškio verslo aitvaras“ įteiktas UAB „Rokvesta“ direktoriui Algirdui Kazinavičiui už žaliojo kurso krypties Rokiškio rajone vystymą. UAB „Rokauta“ vadovas Rimantas Sakaitis įvertintas už paramą Rokiškio krašto sportui. UAB „Duguva“ direktorius Rimantas Bernackas atsiėmė statulėlę už nuolatinę verslo plėtrą, o Rokiškio tautodailininkų asociacijos pirmininkė Birutė Dapkienė – už Salų dvaro įveiklinimą. „Rokiškio verslo aitvaras“ už kūrybiškumą, ieškojimus ir atradimus įteiktas mažosios bendrijos „Egidijaus baldai“ direktoriui Egidijui Šmagoriui. Už sėkmingą verslo startą nelengvoje, bet įdomioje veikloje apdovanota „Mokslo klubo“ įkūrėja Loreta Sagaitienė. Už verslo ir mokslo bendrystę įvertintas Rokiškio verslo klubo prezidentas Irmantas Tarvydis. UAB „Ilzenbergo ūkis“ direktorė Diana Jokimčienė apdovanota už turizmo paslaugų patrauklumo didinimą. Renginio vedėja Loreta Sungailienė.

**Pavilonienė, Enrika.** Salų dvaro rezidencijoje pagaminti pirmieji kalėdiniai namukai Prezidentūros eglei / Enrika Pavilonienė. – Iliustr. // Rokiškio sirena. – ISSN 2351-7433. – 2022, lapkr. 15, p. 1, 7.

Lapkričio 13 d. Salų dvare vyko edukacinė popietė „Jaukūs namai“, kurios metu buvo gaminami vilnoniai nameliai, papuošiantys Prezidentūros eglę. Tokią akciją sugalvojo Pirmoji ponia Diana Nausėdienė. Registraciją vykdžiusi ir edukaciją vedusi tautodailininkė Rasa Janušauskienė sakė, jog žmonės registruojasi vangiai, tačiau namukų gamybos dirbtuvėlės vyks, nes prie akcijos jungiasi ne tik gyventojai, bet ir tautodailininkai. Šiai veiklai bus skirta visa savaitė, o į Prezidentūrą iškeliaus atrinkti gražiausi namukai. Salų dvaro rezidencija įsipareigojo pagaminti 10 namukų. Rokiškio rajono savivaldybės administracijos Komunikacijos ir kultūros skyriaus vedėja Irena Matelienė sakė tikinti, jog Rokiškio rajono gyventojai pagamins bent 25 namelius. Kad šis įsipareigojimas būtų įgyvendintas, 10 namelių pagamins Rokiškio tautodailininkų sąjunga. Ši Kalėdinė akcija rajone vyks iki lapkričio 21 dienos.

Premjerą apie valdžios prigimtį žada prieš rinkimus / GR inform. – Iliustr. // Gimtasis Rokiškis. – ISSN 1822-7740. – 2022, lapkr. 15, p. 5.

Aktorius Rytis Saladžius Rokiškio liaudies teatre stato spektaklio „Drakonas“ antrą dalį. Pasak Rokiškio kultūros centro direktorės Vaivos Kirstukienės, tai spektaklis apie valdžios prigimtį, apie tai, kodėl mes bijome permainų. R. Saladžius Rokiškio liaudies teatre režisieriaus pareigas užėmė iš jų pasitraukus Eligijui Daugnorai. Spektaklio premjera planuojama kovo 5 d.

**Ramanauskaitė, Kristina.** Pakriaunių kaimo bendruomenė – apie kaimynystę su latviais, vienijančias veiklas ir kalno „įdarbinimą“ / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 15, p. 1, 8.

Pakriaunių kaimo bendruomenės „Pakriauna“ pirmininkė, taip pat ir seniūnaitė bei kultūros darbuotoja Ala Nikitina sako, kad kaimas jaunėja. Pakriaunių ir aplinkiniuose kaimeliuose, sodybose apsigyvena užsienyje uždarbiavę ir čia namus įsigiję naujakuriai, beveik visas atokesnes sodybas išpirko vilniečiai, kauniečiai. Kaime likę keli tušti namai ir tai tik todėl, kad neparduodami. Iki artimiausio Latvijos kaimelio Subatės – vos 5 kilometrai, tačiau pakriauniškiai retai ten važiuoja apsipirkti. Dažniau suka į Obelius, kur atstumas tas pats, o kainos žemesnės. Rimčiau apsipirkti per mėnesį kartą ar du važiuoja į Rokiškį. Praėjusią savaitę Pakriaunių kaime buvo uždaryta vienintelė čia esanti parduotuvė. Sakoma, kad remontui, bet pakriauniškiai mano, kad visam laikui. Neseniai bendruomenė įkūrė vaikų dienos centrą, kuriame popietes praleidžia 10 vaikų. Tai pirmas dienos centras Rokiškio rajone, kurį įkūrė kaimo bendruomenė. Čia susirenka 1–7 klasių vaikai, kad praleistų kelias valandas po pamokų, kol jų tėvai dirba. Saviveiklos kolektyvų Pakriauniuose nėra, tačiau bendruomenės patalpose, kuriose įsikūręs vaikų dienos centras, rytais čia ateina kelios pensinio amžiaus moterys, bendrauja, gamina maistą, dainuoja. Pasak Alos Nikitinos, Pakriaunių seniūnaitijoje gyvena apie 200 žmonių, tačiau šiame krašte nėra didesnių verslų, stambesnių ūkių. Kad nepritrūktų veiklos, bendruomenės pirmininkė rašo projektus. Vienas iš bendruomenės planų ateičiai – pasiūlyti daugiau veiklų šiek tiek nuošaly likusiam jaunimui, įrengti treniruoklius. Bendruomenei pagal panaudos sutartį priklausanti žemė irgi prašosi „įdarbinama“.

**Stanys, Andrius.** Artėjančios šventės – didžiausia pasaulyje kasmetinė aplinkos katastrofa? / Andrius Stanys. – Iliustr. – Rubrika: EKO Rokiškis – mums ir vaikams. – Turinys: Dovanų maišelis naudojamas daug kartų / Dominyka Gaškaitė. Pasidomėjome, kokias pakavimo priemones, eglutes renkasi kraštietės / Anelė Čirūnaitė, Milda Ramanauskienė. // Gimtasis Rokiškis. – ISSN 1822-7740. – 2022, lapkr. 15, p. 7.

Apie Kalėdų poveikį aplinkai, kai švenčiame, linksminamės, koks aplinkai netvarus yra šis šventinis laikotarpis, ką galime padaryti, kad sumažintume savo neigiamą indėlį. Rokiškėnės pašnekovės apie Kalėdines dovanas, jų pakavimą, eglutes, papuošimus, pasirinkimą.

Viena greit baigsis, kita – prasidės / GR inform. // Gimtasis Rokiškis. – ISSN 1822-7740. – 2022, lapkr. 15, p. 5.

Iki gruodžio 2 d. Rokiškio krašto muziejuje dar galima pamatyti parodą „Dvaro mada. Ampyras – Napoleono laikų dvasia“ iš Aleksandro Vasiljevo kolekcijos. Lapkričio 18 d. dvare vyks parodos „Du Karmen pasauliai“ pristatymas. Ji skirta prieš metus mirusiai Rokiškio krašto garbės pilietei, operos primadonai, testamentu savo palikimą užrašiusiai Rokiškiui Irenai Jasiūnaitei atminti.

**Malinauskienė, Aušra.** Čedasuose iškilęs paminklas dydžiavyriams – bažnyčia po atviru dangum / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 18, p. 1, 4.

Lapkričio 15 d. Čedasuose baigtas statyti paminklas, skirtas šio krašto didvyriams. Jo sumanytojas ir žuvusio partizano Antano Bliekos sūnus Izidorius Blieka asmeninėmis ir rėmėjų lėšomis bei pastangomis įgyvendino idėją įamžinti šio krašto partizanų atminimą. Akmenų paminklas neturi lentelės su nužudytų partizanų pavardėmis, nes, pasak Izidoriaus Bliekos, Panemunyje yra stelos su įamžintomis visų šio krašto kovotojų pavardėmis, todėl kartoti jų ant šio paminklo nėra prasmės. Paminklą įprasminantis užrašas „Čedasų krašto didžiavyriams, paaukojusiems gyvybę dėl Tėvynės laisvės“ ir lotyniški Horacijaus žodžiai, reiškiantys „Garbinga ir malonu mirti dėl Tėvynės“, primena vardan ko šio krašto vyrai paaukojo savo gyvybes. Jo viršuje – kalvio rankų darbo stilizuota saulutė, savotiškas kryžius – malda ir duoklė išėjusiems už Lietuvių laisvę. Paminklas pastatytas valstybinėje žemėje. Paminklo viziją nupiešė dailininkė Ilona Žilienė. Jį pastatė restauratorius Tadas Kavaliūnas, saulutę nukalė kalvis Juozas Taraila. Paminklinės lentos ir šaulių skydo autorius – Nerijus Pupšys. Pinigus idėjos įgyvendinimui aukojo Čedasų bendruomenės nariai, Rokiškio krašto žmonės. Prisidėjo Lietuvos tremtinių sąjungos Rokiškio filialas, vadovaujamas Jūratės Čypienės, kurie paaukojo lėšų vėliavos įsigijimui.

**Ramanauskaitė, Kristina.** Erikos kuriamos lėlės turi gyvus antrininkus ir stebina klientus panašumu / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 18, p. 1, 6–7.

Rokiškio rajone, Obeliuose gyvenanti ir siuvanti Erika Bunytė sako, kad lėlių gamybos darbas panašus į skulptoriaus, o tuo pačiu esi ir kirpėjas, makiažo specialistas, siuvėjas ir batsiuvys. Pirmąjį drabužį moteris pasisiuvo būdama vos 6-erių, tuomet Erika sukarpė mamos vakarinę suknelę ir pasisiuvo sijoną. Vėliau įgūdžius tobulino siūdama draugėms, kai prieš šokius kuriai staigiai prireikdavo naujų kelnių ar kito drabužio. Baigusi 12 klasių išvyko į Šiaulius mokytis siuvėjos amato. Iš pradžių teko padirbėti masinėje gamyboje, Dusetų trikotažo įmonėje. Erika Bunytė, siuvanti daugiau kaip 20 metų, pastebi, kad klientai ir jų poreikiai keičiasi. Prieš 15 metų buvo pedagogių laikas – mokytojos viena po kitos ėjo siūdintis kostiumėlių. Dabar ateina klientai, kurie nori būti kitokie, turintys savo stilių. Kita grupė – žmonės, kuriems dėl figūros ypatumų sunku rasti drabužių masinės prekybos vietose. Obelietei patinka siūti tautinius drabužius, šiuo metu jau pasiuvusi apie 100 aukštaitiškų kostiumų. Moteris taip pat gamina lėles, paveikslus, namų interjero detales. Pas klientus jau iškeliavo apie pusšimtis lėlių. Erika Bunytė pasakoja, kad lėlės dažniausiai užsakomos jubiliejus ar kitas sukaktis švenčiantiems šeimos nariams, draugams. Sukurtos lėlės iškeliauja į Angliją, JAV, Maldyvus, į įvairius Lietuvos miestus. Tvarumas – dar viena tema, kurios šioje studijoje neįmanoma nepaliesti. Paveikslai, kai kurie baldai yra sukurti naudojant antrines žaliavas.

**Feser, Aušra.** Kuršių nerijos nacionalinio parko vadovė Aušra Feser (58 m.): [pokalbis su Kuršių nerijos nacionalinio parko vadove Aušra Feser] / [kalbino] Aušra Pilaitienė. – Iliustr. – Rubrika: Savaitgalis laisvalaikio šaukiniai // Savaitgalis. – ISSN 2669-2546. – 2022, Nr. 46 (lapkr. 19), p. 40 – 41.

Apie kraštietės Kuršių nerijos nacionalinio parko vadovės šeimos gyvenimą; šeimos ekskursiją per Žolinę į Uostadvarį, viešnagę Rusnėje, palei Nemuną, Šyšą; jos šeima pasinaudojo dukros kalėdine dovana – nakvyne medyje, kurią siūlo Kalniaus sodyba prie Darbėnų.

**Grigalienė, Rita.** Susipažinkite: kaimo „liktarna“ bei košės su juoko milteliais virėja praminta Genutė / Rita Grigalienė. – Iliustr. – Rubrika: Kaip gyveni, senjore? // Gimtasis Rokiškis. – ISSN 1822-7740. – 2022, lapkr. 19, p. 1, 6.

Apie 93-iuosius metus gyvenančią Genovaitę Kralikienę, kuri pilna judesio, geros nuotaikos. Didžiąją savo gyvenimo dalį moteris pragyveno netoli Sartų ežero, Baršėnų kaime. Šiuo metu gyvena Rokiškyje. Moteris Baršėnų kaime žinoma kaip ypatingos košės virėja, kaip visuomeninės veiklos mėgėja, ji giedojo bažnyčios chore, yra viena iš nedaugelio mokančių „kantičkines“ giesmes, vaidino mėgėjų spektakliuose, dalyvavo įvairiose šventėse, labdaros iniciatyvose. Būdama 90-ies metų, dalyvavo važiavimo dviračiu per kliūtis varžybose ir nebuvo paskutinė tarp jaunimo.

**Milaknienė, Reda.** Lobis, kuris „kaba ant plaukelio“ / Reda Milaknienė. – Iliustr. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 19, p. 7.

Apie senovines religines giesmes „kantičkas“, jų giedojimą Kriaunų kultūrinių renginių organizatorė Vita Mačiulienė, kuri su bendramintėmis šias giesmes gieda jau daugiau nei dvidešimt metų. Bendrauja su Biržų, Pasvalio, Kupiškio moterimis, kurios taip pat gieda giesmes. Gruodžio 1 d. Biržų pilyje vyks tradicinis adventinis renginys, į kurį pakviestos ir kriaunietės giedotojos. V. Mačiulienė prieš kelerius metus parašė paraišką reikiamoms institucijoms, kad „kantičkos“ būtų įtrauktos į nematerialiojo paveldo sąvadą. Tačiau tam prireikė tęstinumo, kurį V. Mačiulienė rado ir įgyvendino. Rokiškio R. Lymano muzikos mokyklos moksleivė, kilusi iš Kriaunų krašto, Justina Keliuotytė gieda šias giesmes. Į tai įtrauktos ir Justinos mama, močiutė.

**Milaknienė, Reda.** Neringa Danienė: „Net nesapnavom, kad šiandien tai bus taip aktualu“ / Reda Milaknienė. – Iliustr. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 19, p. 7.

Rokiškio liaudies ir Sakartvelo teatrų projektas užbaigtas bendru spektakliu „Svetima žemė“ apie tremties žiaurumus. Jis suvaidintas Sakartvele – Bolnisyje ir Tbilisyje. Režisierė, projekto vadovė Neringa Danienė teigia, kad tai buvo vienas sudėtingiausių darbų. Projektui įgyvendinti trukdė kovidas, lėšų braukimas, karas. Po metų spektaklį planuojama su Bolnisio teatro aktoriais parodyti Rokiškyje, tarptautiniame teatrų festivalyje.

Irenai Jasiūnaitei atminti – ekpozicija Rokiškio dvare / GR inform. – Iliustr. // Gimtasis Rokiškis. – ISSN 1822-7740. – 2022, lapkr. 22, p. 7.

Praėjus metams po Rokiškio krašto garbės pilietės, operos primadonos Irenos Jasiūnaitės mirties, Rokiškio dvare atidaryta ekspozicija, kurioje yra galimybė pamatyti jos buities ir veiklos akcentų – afišas, nuotraukas, sceninius drabužius, baldus. Ji sudainavo svarbiausias mecosoprano partijas Lietuvos nacionaliniame operos ir baleto teatre, be daugybės gastrolių užsienyje, primadona dainavo su Lietuvos operos legenda Kipru Petrausku, Estijos baritonu Georgu Otsu, tenoru Virgilijumi Noreika. Sukūrė daugiau kaip 50 vaidmenų, dainavo per 1300 spektaklių. Jos kūryba ir nuopelnai Lietuvos kultūrai bei menui įvertinti visais aukščiausiais titulais, Rokiškio krašto garbės piliete ji paskelbta 2000-aisiais. Prieš mirtį I. Jasiūnaitė visą savo turtą užrašė Rokiškio rajono savivaldybei.

**Keliuotytė, Rasa.** Kada ir kokia juoda katė perbėgo Pakriaunių kaime? / Rasa Keliuotytė. – Iliustr. // Gimtasis Rokiškis. – ISSN 1822-7740. – 2022, lapkr. 22, p. 2.

Pakriauniuose vienu pastatu dalinasi biblioteka, bendruomenės namai su juose įkurtu Vaikų dienos centru bei Kultūros centro filialu. Čia dirbančios bibliotekininkė Onytė Krivilevičienė bei kultūros centro darbuotoja Ala Nikitina neranda bendros kalbos bei geranoriškų sprendimų dėl tualeto ir vandens. Pasak Juozo Keliuočio viešosios bibliotekos direktorės Alicijos Matiukienės, tualetas ir vanduo visame pastate yra vienas, A. Nikitinos valdomų patalpų pusėje. Biblioteka prieigos prie jo neturi, iki šių metų spalio turėta panaudos sutartis, pagal kurią biblioteka mokėdavo mokesčius už tualetą ir už vandenį. Tačiau panaudos sutartis baigėsi. Pasak rajono mero R. Godeliausko, tualetas priklauso bendruomenės vaikų dienos centrui, todėl naudotis tualetu bibliotekai centras galėtų leisti tik geranoriškai.

Kursai: Vakar Šiandien Rytoj // Gimtasis Rokiškis. – ISSN 1822-7740. – 2022, lapkr. 22, p. 1.

Juozo Keliuočio viešojoje bibliotekoje organizuojami nemokami kursai IRT įgūdžių neturintiems asmenims. Kursų trukmė 5 dienos.

**Malinauskienė, Aušra.** Velykalnyje tęsiami laisvalaikio zonos tvarkymo darbai / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 22, p. 1, 3.

Praėjusią savaitę Rokiškyje, Velykalnyje, pradėti laisvalaikio zonos tvarkymo darbai. Iki kitų metų liepos tikimasi juos užbaigti. Kaip „Rokiškio Sirenai“ sakė „Velykalnio“ bendruomenės direktorius, rajono tarybos narys Stasys Mekšėnas, šiuo metu toliau tęsiamas projekto V. Lašo gatvėje 8, Rokiškyje, įgyvendinimas, jame numatytas teritorijos aplink tvenkinį grunto sutvarkymas, žemės paviršiaus suformavimas kalvai ir amfiteatrui, taip pat parko zonos ir paplūdimio teritorijos įrengimas. Iki kitų metų birželio 30 d. turi būti pabaigti šie darbai. Šiemet jų reikia atlikti už 20 tūkst. eurų, šias lėšas skyrė Rokiškio rajono savivaldybė. Prie šio projekto – „Velykalnio“ bendruomenės parko įrengimo – 15 tūkst. eurų suma prisidėjo ir pati vietos bendruomenė.

Paminėtas paminklo žuvusiems už Lietuvos laisvę kariams savanoriams jubiliejus / Savivaldybės inform. – Iliustr. // Gimtasis Rokiškis. – ISSN 1822-7740. – 2022, lapkr. 22, p. 3.

Červonkos kapinėse Latvijoje lapkričio 19 d. iškilmingu renginiu paminėtas paminklo 1919–1920 m. žuvusiems už Lietuvos laisvę kariams savanoriams 90 metų jubiliejus. Renginyje dalyvavo politikai, kultūros darbuotojai, jaunimo organizacijų atstovai iš Rokiškio, Daugpilio, Subatės. Renginio vedėjai sveikino kaimyninės šalies atstovus su Nepriklausomybės diena, prisiminta paminklo pastatymo istorija, sveikatos linkėta ilgus metus karių savanorių kapus prižiūrėjusiai Rimantei Norvaišienei

Parabolės apie gyvenimą, meilę, kūrybą ir mirtį / parengė Daiva Vilkickienė. – Iliustr. // Gimtasis Rokiškis. – ISSN 1822-7740. – 2022, lapkr. 22, p. 8.

Rokiškio Juozo Keliuočio viešoji biblioteka pristato ir siūlo paskaityti romanus, autobiografijas, filsofines studijas, tai: Kamilė Birgė „Nuodėmės, kurios gyvena tarp mūsų“ 2022, Friedrich Nietzsche „Apie istorijos naudą ir žalą gyvenimui“ 2022, Dovilė Zelčiūtė „Augau teatre“ 2022, Michael Kumpfmuller „Gyvenimo puikybė“ 2022, Einat Nathan „Visas mano gyvenimas“ 2022, Richard ir Linda Eyre „Aš pats: žaidimai, kuriantys šeimos tradicijas, kultūrą ir ekonomiką“ 2022.

Patikra: Vakar Šiandien Rytoj // Gimtasis Rokiškis. – ISSN 1822-7740. – 2022, lapkr. 22, p. 1.

Lapkričio 23 d. Žiobiškio bibliotekos patalpose vyks nemokama regos patikra ir konsultacija regos klausimais.

**Ramanauskaitė, Kristina.** Bendruomenės vakaronėje – padėkos džentelmenams, rėmėjams, šeimininkėms / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 22, p. 6.

Lapkričio 18 d. Pakriauniuose vyko vakaronė „Po darbelių, po darbų, dar pabūkime kartu“. Pakriauniškius sveikino bendruomenės „Pakriauna“ pirmininkė Ala Nikitina. Renginio metu pasidžiaugta bendruomenę papildžiusiais naujais nariais, pagerbti bendruomenei talkinę žmonės. Už „Metų darbą“ įvertinti prie vaikų dienos centro veiklos prisidėję žmonės, „Metų švente“ pakriauniškiai išrinko tradicinį vasarą vykstantį bendruomenės renginį „Medunešis“, o „Metų rėmėju“ – šią šventę parėmusį kraštietį Stasys Mekšėną. Apdovanojimas už „Metų dosnumą“ įteiktas Marijonai Kavčinskei, Jurijus Nikitinas gavo apdovanojimą „Metų pagalba“. Neseniai Pakriauniuose uždaryta maisto prekių parduotuvė, pakriauniškiai tai įvardijo kaip „Metų įvykį“. „Metų šeimininkėmis“ tituluotos Rimuta Barkovskaja, Tonia Kolosova ir Lidija Paršukovienė. „Metų žmogumi“ tapo Regina Girčienė, „Metų džentelmenu“ išrinktas Vladas Bolmantas. Dar vieną nominaciją – „Metų svečias“ – bendruomenė skyrė vakaronėje dalyvavusiam Rokiškio rajono savivaldybės merui Ramūnui Godeliauskui, o už „Metų sklaidą“ – „Rokiškio Sirenos“ komandai.

**Ramanauskienė, Kristina.** Kairelių bendruomenės darbų pabaigtuvių šventėje – patriotiškumo akcentai / Kristina Ramanauskienė. – Iliustr. // Rokiškio sirena. – ISSN 2351-7433. – 2022, lapkr. 22, p. 5 .

Lapkričio 12 d. Kairelių kaimo bendruomenės nariai rinkosi į tradicinę rudens šventę, kurioje aptarti nuveikti darbai, įgyvendinti projektai, pasveikinti jubiliatai bei padėkota darbščiausiems bendruomenės nariams. Šventės metu buvo pašventintas neseniai pastatytas kryžius, esantis šalia bendruomenės pastato, kurį išdrožė meistras Gintaras Varnas, o renginio metu pašventino kunigas Aivaras Kecorius. Prieš šventę tradiciškai buvo aplankyti ir pasveikinti vyriausi bendruomenės nariai: Valerija Danienė, Fionija Jegorova ir Genovaitė Macijauskienė. Taip pat buvo pasveikinti ir trys jaunuoliai, sulaukę pilnametystės. Renginyje buvo įteiktos padėkos ir sveikinimai ne tik jubiliejines sukaktis minėjusiems, bet ir darbščiausiems kaimo gyventojams, kurie talkina bendruomenei prireikus pagalbos. Pasak Kairelių bendruomenės pirmininkės Danutės Vaičiulienės, vasarą dalis bendruomenės narių praleido braškyne, kuriame nuiminėjo jau antrąjį derlių. Prieš porą metų bendruomenė vienintelė rajone pradėjo ūkininkauti. Ši iniciatyva pasiteisino, nes darbo yra keleriems metams į priekį. Bendruomenės pirmininkė pirmiausiai esanti dėkinga Rokiškio vietos veiklos grupei, padėjusiai atlikti skaičiavimus, įgyvendinant tokius projektus. Vykdant projektus, pavyko suremontuoti 160 kv. m bendruomenės pastatą, susitvarkyti aplinką, bendruomenės iniciatyvas paremia Obelių seniūnija, Rokiškio rajono savivaldybė.

**Ramanauskaitė, Kristina.** Rokiškio krašto muziejuje – daiktai, pasakojantys apie Lietuvos operos primadonos gyvenimą / Kristina Ramanauskaitė. – Iliustr. // Rokiškio sirena. – ISSN 2351-7433. – 2022, lapkr. 22, p. 7.

Lapkričio 18 d. Rokiškio krašto muziejuje atidaryta operos dainininkės, mecosoprano Irenos Jasiūnaitės atminimo paroda „Du Karmen pasauliai“. Parodoje eksponuojami iš Vilniaus atvežti asmeniniai papuošalai, fotografijos, teatro afišos, scenos drabužiai, apdovanojimai. Daiktai, turintys savo istorijas, atskleidžiančias operos solistės gyvenimą ne tik scenoje, bet ir užkulisiuose. Parodos atidaryme apie Lietuvos operos solistę prisiminimais dalinosi ją pažinoję žmonės, šios parodos organizatoriai ir iniciatoriai. Pasak Rokiškio rajono savivaldybės mero Ramūno Godeliausko, tai ne paskutinis žingsnis, įamžinant kraštietės atminimą. Rokiškio rajono savivaldybės administracijos Komunikacijos ir kultūros skyriaus vedėja Irena Matelienė džiaugėsi atvežtais ne materialiniais, o dvasiniais klodais ir sakė, kad muziejininkų dar laukia didelis darbas su dienoraščiais, rankraščiais.

**Stanys, Andrius.** Kinas Rokiškyje: žiūrovas naudojasi proga, bet daug nesitiki / Andrius Stanys; asmeninio archyvo nuotr. – Iliustr. // Gimtasis Rokiškis. – ISSN 1822-7740. – 2022, lapkr. 22, p. 2.

Rokiškio kultūros centro kultūrinės veiklos koordinatorė-organizatorė Monika Gorovniova apie rodomus filmus, vykstančius seansus. Apie filmų žiūrėjimo pasirinkimą Rokiškyje mintimis pasidalina Paulius Varnas ir Goda Mitinaitė.

Šiemet vėl šurmuliuos šventinis skaistaturgis / GR inform. // Gimtasis Rokiškis. – ISSN 1822-7740. – 2022, lapkr. 22, p. 3.

Gruodžio 17 d. Krašto muziejuje vyks tradicinis skaistaturgis, kur bus galima įsigyti rankų darbo dovanų – čia dalyvaus amatininkai, rankdarbių meistrai, tautodailininkai, bitininkai. Apie skaistaturgį, kaip seną advento tradiciją pasakoja muziejininkė-archyvarė Vilė Sarulienė.

Gimtadienį atšventęs Rokiškio „Rotary“ klubas laukia pilnametystės / „Rokiškio Sirenos“ inf. – Iliustr. // Rokiškio sirena. – ISSN 2351-7433. – 2022, lapkr. 25, p. 4.

Lapkričio 18 d. Rokiškio „Rotary“ klubo nariai su šeimomis Rokiškio krašto muziejuje apžiūrėjo veikiančias parodas bei šventė savo 17-ąjį gimtadienį. Rokiškio „Rotary“ klubas įkurtas 2005 metais Rimgaudo Kilo iniciatyva. Šiuo metu jis vienija 30 narių. Klubo prezidentas keičiasi kasmet. Šiame sezone juo išrinktas Simonas Stalionis, o kitais metais prezidentu taps Aloyzas Jočys.

**Malinauskienė, Aušra.** Rokiškis ruošiasi Kalėdoms – mieste bus įžiebta Juodupėje užaugusi eglė / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 25, p. 1, 4.

Lapkričio 22 d. Rokiškyje, Nepriklausomybės aikštėje, pastatyta pagrindinė miesto eglė. Pasak Rokiškio miesto seniūnijos seniūno Arūno Krasausko, šių metų šventėms pagrindinę eglę dovanojo Janina ir Ričardas Griškėnai iš Raišių kaimo, Juodupės seniūnijoje. Eglutės įžiebimo šventė vyks gruodžio 2-ąją. Šventės metu bus parodytas miuziklas „Stebuklingos senelio rogės“, vyks spalvingas lazerių šou, veiks kalėdinė mugė, mažuosius linksmins smagūs personažai: baltosios meškos ir nykštukai. Rokiškio krašto muziejuje bus atidarytas kalėdinis paštas, veiks prakartėlių paroda, o muziejaus oficinos languose eksponuojami jaunimo meninės kūrybos konkurso „Kalėdų atvirukas“ dalyvių darbai. Rokiškio turizmo ir verslo informacijos centre veiks becukrių ledinukų gamybos edukacija. Rokiškio rajono savivaldybės Juozo Keliuočio viešosios bibliotekos Vaikų ir jaunimo skyriuje vyks žiemos kūrybinės dirbtuvės „Stebuklinga pirštinės pasaka“.

**Ramanauskienė, Kristina.** Aleksandravėlė: apie istorinį kelią, duoną ir žaidimus / Kristina Ramanauskienė. – Iliustr. // Rokiškio sirena. – ISSN 2351-7433. – 2022, lapkr. 25, p. 7.

Pasak Vitos Jonėnienės, kultūros darbuotojos ir Aleksandravėlės kaimo bendruomenės tarybos narės, didžiausias ir džiugiausias šių metų įvykis Aleksandravėlės gyventojams – asfaltuojamas kelias. Gyventojai jo laukė daugiau kaip 30 metų. Aleksandravėlė turi du žvyrkelius, vedančius iki asfalto. Vieną, kuris primena amerikietiškus kalnelius, vadina potyrių keliu, o kitą 5 km žvyrkelį pavadino istoriniu, nes labai ilgai laukė remonto darbų. Aleksandravėlės kaimo bendruomenė susibūrė 2005 m., nes ji buvo reikalinga tam, kad išspręstų tuo metu itin aktualią vandentiekio problemą. Vykdant projektus, atsirado galimybė organizuoti įvairias veiklas. Viena iš jų – šakočių kepimo edukacija. Aleksandravėlėje nėra nei parduotuvės, nei pašto, nei mokyklos, likusi tik biblioteka, kultūros centras bei kapela „Pilenė“. Lapkričio 19 d. Aleksandravėlėje vyko darbų užbaigimo šventė. Ši šventė vyksta jau 17 metų. Svarbiausia renginio dalis – padėkos bendruomenės nariams. Viso nominacijų buvo net 18, o apdovanotųjų – dar daugiau. Straipsnyje išvardinti laimėtojai.

Į miesto centrą atkeliavo žaliaskarė / GR inform. – Iliustr. // Gimtasis Rokiškis. – ISSN 1822-7740. – 2022, lapkr. 26, p. 8.

Rokiškyje į Nepriklausomybės aikštę atvežta kalėdinė eglė, kurią šiais metais padovanojo Ričardas ir Janina Griškėnai iš Raišių kaimo. Eglės įžiebimas planuojamas gruodžio 2 d. Į aikštę turi atkeliauti ir 100 mažųjų eglučių, kurias dovanojo „Gimtojo Rokiškio“ skaitytojai. Kaip kasmet įsižiebs ir miesto centre esantys stulpai bei L. Šepkos parko alėja. Apie miesto puošybą miesto seniūnas Arūnas Krasauskas.

**Milaknienė, Reda.** Eligijus Daugnora baigia surinkti naują nesugadintą aktorių trupę / Reda Milaknienė. – Iliustr. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 26, p. 9.

Salų dvaro teatro režisierius Eligijus Daugnora jau ketvirtą kartą savo žinias pademonstruos televizijos žaidime „Auksinis protas“. Režisieriui patinka galvosūkiai, viktorinos, jis dalyvavo ne viename žaidime. Kaip režisierius jis šiuo metu ruošiasi kalėdiniams renginiams, po Naujųjų žada spektaklių premjerų. Naujuose jo spektakliuose vaidins Salų krašto žmonės.

**Milaknienė, Reda.** Kaip vertinate lenktynes dėl eglučių ir kas kuria kalėdinę nuotaiką? / Reda Milaknienė. – Iliustr. – Turinys: Tegul jie ir toliau konkuruoja / Ramūnas Godeliauskas. Susimeskime fejerverkui, kuris gelbėtų ukrainiečių gyvybes / Darius Baltakys. Svarbiausia selfis prie eglės / Greta Kišūnaitė. Lai eglė bus natūrali / Saulė Kazinavičienė. Ji neprimesta, savaime gyvuojanti / anonimas. // Gimtasis Rokiškis. – ISSN 1822-7740. – 2022, lapkr. 26, p. 6.

Rokiškyje Kalėdų eglę įžiebti planuojama gruodžio 2 d. Ir tą dieną, ir visą mėnesį vyks koncertai, renginiai, mugės, parodos. Taip pat vyks ir miestų varžybos, kieno eglė gražesnė. Rokiškėnai pašnekovai apie vykstančias varžybas dėl eglės ir apie tai, kas kuria švenčių jaukumą.

**Milaknienė, Reda.** Laukia išskirtinė paroda. Į dvarą jau atvežti Justino Vienožinskio paveikslai / Reda Milaknienė. – Iliustr. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 26, p. 9.

Gruodžio pradžioje Rokiškio krašto muziejus atidarys vieno garsiausių iš mūsų krašto kilusių įžymybių Justino Vienožinskio tapybos darbų parodą. Muziejininkai iš Nacionalinio dailės muziejaus atsivežė dvidešimt autorinių J. Vienožinskio paveikslų iš įvairių laikotarpių kūrybos. Paveikslus ketinama eksponuoti autentiškoje aplinkoje, įkomponuoti grafų vaikų kambariuose. Pasak Muziejaus direktorės Nijolės Šniokienės, šiai parodai ilgai ruoštasi, be Nacionalinio dailės muziejaus pagalbos to nebūtų. Tai pirmoji tokia gausi J. Vienožinskio kūrybos darbų paroda. Paroda skirta ir pernai minėtam J. Vienožinskio 135 metų jubiliejui, ir šiemet minimam 100-mečiui, kai J. Vienožinskis Kaune įkūrė meno mokyklą. Rokiškio krašto muziejus saugo vienintelį J. Vienožinskio kūrinį ir Lietuvos dailininkų sąjungos Rokiškiui dovanotą jo portretą.

**Milaknienė, Reda.** Šiemet dvaro oficinos languose – ne prakartėlės, o atvirukai / Reda Milaknienė. – Iliustr. – Rubrika: Patirk čia… // Gimtasis Rokiškis. – ISSN 1822-7740. – 2022, lapkr. 26, p. 9.

Penktą kartą rengtas Rokiškio krašto muziejaus kalėdinio atviruko konkursas baigėsi. Po tris nugalėtojus bus išrinkta trijose amžiaus grupėse, dar vienas – balsavimu feisbuke. Konkursui buvo pateikta 116 darbų, ne tik iš Rokiškio, bet ir Kupiškio, Kauno. Atvirukai nuo gruodžio 2 d. bus eksponuojami muziejaus oficinos languose. Pasak muziejaus komunikacijos ir renginių koordinatorės Jolitos Jurevičienės, šiemet oficinos languose bus ne prakartėlės, o kalėdiniai atvirukai. Tradicinis konkursas buvo skirtas kitais metais minimam muziejaus devyniasdešimtmečiui, tema „Muziejaus eksponatas – eglutės žaisliukas“. Rokiškio prakartėlių paroda saugoma kluone, per šventines dienas kolekciją bus galima lankyti. Kalėdiniu laikotarpiu muziejininkai siūlys ir švenčių dvasią atitinkančių edukacijų.

**Grigalienė, Rita.** Tradicinėje „Spanguolinėje“ – ne tik spanguolės, bet ir visų metų suvestinė / Rita Grigalienė. – Iliustr. // Gimtasis Rokiškis. – ISSN 1822-7740. – 2022, lapkr. 29, p. 3 .

Netoli Latvijos sienos įsikūręs Suvainiškis šventė tradicinę, jau 13-ąją „Spanguolinę“. Šventės metu buvo pasidalinta nuveiktais darbais, netrūko padėkų. Vyndarys, kaimo turizmo sodybos šeimininkas Raimundas Nagelė vaišino spanguolių vynu. Susirinkusius linksmino Rimantė Einorienė, Bajorų mėgėjų teatras „Šnekutis“ parodė spektaklį „Nosis su apgamu“. Šventę vedė Suvainiškio bibliotekos bibliotekininkė Regina Šimėnienė, kuri šiais metais mini 15 metų sukaktį kaip dirba šioje bibliotekoje. Bibliotekos patalpose bei bendruomenės namuose buvo eksponuojama suvenyrinių drambliukų kolekcija, kurios savininkas – Mykolas Dainius. Taip pat eksponuota Irmos Meliūnienės siuvinėtų paveikslų paroda „Siūlas adatoje“.

**Malinauskienė, Aušra.** Kazliškyje išrinktas Sūrių karalius / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 29, p. 7.

Lapkričio 25 d. Kazliškio senuosiuose kultūros namuose vyko tradicinė „Sūrio šventė“. Visus susirinkusius pasveikino Kazliškio seniūnė Justina Kazanavičienė, Rokiškio rajono meras Ramūnas Godeliauskas bei Rokiškio krašto ūkininkų sąjungos pirmininkas Mindaugas Petkevičius. Po oficialiosios renginio dalies sūrių vertinimo komisija, kurią sudarė Anykščių kredito unijos Rokiškio skyriaus vadovė Vaiva Repečkienė, Rokiškio krašto ūkininkų sąjungos pirmininkas Mindaugas Petkevičius, Kazliškio pieno surinkimo punkto vedėja Liucija Žalienė, ragavo ir rinko skaniausią sūrį. Tuo metu susirinkusiems dainavo vietos atlikėjos, šoko rytietiškų šokių studija „Ya Elbi“ iš Rokiškio, bei linijinių šokių kolektyvas „Madaras“ iš Jekabpilio krašto, Latvijos. Šventės pabaigoje buvo išrinktas ir apdovanotas Sūrio karalius. Juo tapo Editos Kastanauskienės varškės sūris.

**Malinauskienė, Aušra.** Rokiškio jaunimo centrui vadovaus I. Vagonė / Aušra Malinauskienė. – Iliustr. // Rokiškio sirena. – ISSN 2351-7433. – 2022, lapkr. 29, p. 1, 4.

Lapkričio 24 dieną vyko konkursas Rokiškio jaunimo centro direktoriaus pareigoms užimti. Jį laimėjo Inga Vagonė, šiuo metu dirbanti Rokiškio Juozo Tumo-Vaižganto gimnazijos dailės mokytoja metodininke, taip pat yra Rokiškio tarybos narė, todėl turės atsisakyti tarybos nario mandato. Naujoji vadovė pareigas pradės eiti, kai bus gautos Specialiųjų tyrimų tarnybos pažymos.

Marytės Mieliauskienės tapyba dvare / GR inform. // Gimtasis Rokiškis. – ISSN 1822-7740. – 2022, lapkr. 29, p. 4.

Rokiškio krašto muziejus kviečia į Marytės Mieliauskienės, buvusios ilgametės muziejaus darbuotojos, kuriai suteiktas muziejaus emeritės vardas, jubiliejinę tapybos darbų parodą. Parodos pristatymas ir susitikimas su autore vyks gruodžio 9 dieną.

Negali užversti, o perskaitęs – užmiršti / parengė Daiva Vilkickienė. – Iliustr. – Rubrika: Knygų apžvalga // Gimtasis Rokiškis. – ISSN 1822-7740. – 2022, lapkr. 29, p. 8.

Rokiškio Juozo Keliuočio viešoji biblioteka pristato ir siūlo paskaityti knygas apie požiūrius, nuomones, įsitikinimus, tai: Georgi Gospodinov „Liūdesio fizika“ 2022, Valerie Perrin „Sekmadienio užmirštieji“ 2022, Hans Jakob Christoffel von Grimmelshausen „Simplicijaus nuotykiai“ 2022, Tedas Hugesas „Varnas: iš varno gyvenimo ir giesmių“ 2022, Nijolė Oželytė „Atatrankos“ 2022, Christine Nostlinger „Pirmadienį viskas kitaip“ 2022, Lina Mickutė „Pasaka apie paskutinį Lietuvos princą“ 2020.

**Pavilonienė, Enrika.** Prie Rokiškio švietimo centro įkurtas Rokiškio Trečiojo amžiaus universitetas / Enrika Pavilonienė. – Iliustr. // Rokiškio sirena. – ISSN 2351-7433. – 2022, lapkr. 29, p. 6.

Spalio 24 d. Rokiškio švietimo centre vyko klubo „Veiklus senjoras“, veikusio prie Rokiškio švietimo centro ir Rokiškio Trečiojo amžiaus universiteto (TAU) narių bendras susitikimas. Šį susitikimą inicijavo ir siekį sujungti organizacijų veiklą išreiškė ilgametė Rokiškio TAU vadovė Stanislava Juškienė. Buvo nuspręsta Rokiškio Trečiojo amžiaus universitetą įkurti prie Rokiškio rajono savivaldybės švietimo centro. Lapkričio 8 d. Rokiškio TAU dalyviai rinkosi į meninės veiklos užsiėmimą „Kalėdinė dekoracija“, kurios metu mokytoja Loreta Rimšienė siūlė dalyviams pasigaminti po žaisliuką eglutei. Naujai įkurta organizacija vienija virš 50 senjorų, kurie į susitikimus centre renkasi kartą per savaitę.

**Rušėnienė, Lina.** Bijojo kvėpuoti ir bijojo nualpti / Lina Rušėnienė. – Iliustr. // Panevėžio kraštas. – ISSN 2424-5100. – 2022, lapkr. 29, p. 5, 7.

Rokiškio kultūros centro trupė lankėsi Sakartvele. Režisierės Neringos Danienės vadovaujamas Rokiškio liaudies teatras kartu su Bolnisio teatro aktoriais sukūrė ir vaidino spektaklį „Svetima žemė“. Spektaklis vyko Tbilisyje, Judesio teatre. Su N. Danienės įspūdžiais iš viešnagės.

**Stanys, Andrius.** „Sparnai Ukrainai“: paramos koncertas, aukcionas ir dideli siekiai / Andrius Stanys. – Iliustr. // Gimtasis Rokiškis. – ISSN 1822-7740. – 2022, lapkr. 29, p. 8.

Gruodžio 8 d. Rokiškio krašto muziejuje rengiamas paramos koncertas „Sparnai Ukrainai“: „TaRuta ir draugai“. Ukrainiečių muzikos grupė keliauja po Lietuvą ir įvairiuose miestuose rengia paramos koncertus, renka pinigus Ukrainos kariams. Rokiškyje grupė lankysis aktyvaus rokiškėno Dovydo Trumpos dėka, kuris pasakoja apie šią idėją.

**Stočkienė, Greta.** Rajono moksleiviams – žavinti interaktyvi paroda / Greta Stočkienė. – Iliustr. – Rubrika: Aš/mes – LT // Gimtasis Rokiškis. – ISSN 1822-7740. – 2022, lapkr. 29, p. 7.

Rokiškio krašto muziejus, bendradarbiaudamas su Kauno arkivyskupijos muziejumi, Rokiškio rajono moksleiviams pristato interaktyvią parodą, skirtą Lietuvos katalikų Bažnyčios kronikos 50-mečiui. Parodoje pasakojama ir apie kraštietį, kronikos platintoją Petrą Plumpą. Muziejininkai dovanojo rajono moksleiviams galimybę prisiminti ar sužinoti daugiau istorijų apie pogrindinį leidinį. Parodos sudarytojas yra Kauno arkivyskupijos muziejus. Paroda aplankė tris rajono gimnazijas, pirmą kartą paroda surengta Obelių laisvės kovų istorijos muziejuje, tuomet čia lankėsi viena iš kronikos leidėjų ir platintojų – vienuolė Regina Teresiūtė. Vėliau paroda perkelta į Obelių gimnaziją, Pandėlio gimnaziją bei Juozo Tumo-Vaižganto gimnazijos „Romuvos“ padalinį. Apie parodą, jos atgabenimą pasakoja muziejininkė, ekskursijų vadovė Santa Kančytė. Parodą į Rokiškį atlydėjo, padėjo ją sumontuoti Kauno arkivyskupijos muziejaus direktorius Darius Žukauskas.

Žiemos pradžią floristė pasitinka „Su cinkeliu“ / GR inform. // Gimtasis Rokiškis. – ISSN 1822-7740. – 2022, lapkr. 29, p. 9 .

Obelietė floristė Ernesta Pivoriūnienė parengė kūrybinių darbų parodą „Su cinkeliu“, kurią gruodžio 1 d. pristatys Rokiškio Juozo Keliuočio viešojoje bibliotekoje. Po parodos pristatymo autorė kviečia į nemokamą edukacinę programą, kurios metu kurs stilizuotą eglutę.

**Pukelytė, Violeta.** Jevlampijui Laškovui – 90! / Violeta Pukelytė. – Iliustr. // Geologijos akiračiai. – ISSN 1392-0006. – 2022, Nr. 3/4, p. 92-94.

Apie kraštietį geologą, fizinių mokslų daktarą Jevlampijų Laškovą, kilusį iš Rokiškio, švenčiantį 90 metų jubiliejų, jo mokslinę, visuomeninę bei kraštotyrinę veiklą.

**Adamonienė, Nijolė.** Lino simfonija / Nijolė Adamonienė. – Iliustr. – Neformalus ugdymas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 120–123.

Pedagogės, tautodailininkės Nijolės Adamonienės iniciatyva sukurta unikali, įspūdinga muzikinė-floristinė kompozicija iš lino pirmą kartą parodyta 2001 metais buvusio lopšelio-darželio „Linelis“ dvidešimtmečio ir tautodailininkės knygelės „Grožį kuriame patys“ pristatymo proga. Nuo 2012 metų „Lino simfonija“ naujais atspalviais suskambėjo Rokiškio lopšelyje-darželyje „Varpelis“, atvėrusi galimybę plačiai visuomenei perteikti lietuvių liaudies tradicijas bei papročius, integruoti juos į dabartį, suteikiant naujų atspalvių.

**Aleknienė, Violeta.** Linininkystė Panemunėlyje / Violeta Aleknienė. – Iliustr. – Papročiai ir tradicijos // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 34–37.

Panemunėlio kraštas jau nuo XVI amžiaus garsėjo linų augintojais, o 1938 m. pastačius linų fabriką, linininkystės verslas suklestėjo. Apie Panemunėlio ir Bagvilių dvaro apylinkių linų laukus ir darbus juose pasakoja Leonora Leišytė-Burokienė bei Elena Burokaitė-Vaitkevičienė. Dabar Panemunėlio apylinkėse nebėra nei linų fabriko, nei linų augintojų. Tačiau panemunėliečiai neleidžia užmiršti savo krašto tradicijų: mokykloje-daugiafunkciame centre šio centro vadybininkės Audronės Marcijonaitės-Šakalienės ir jos bendraminčių iniciatyva įkurta linų klasė, renkami eksponatai, vyksta edukacinės programos „Lino kelias“, „Lino mūka“, kultūriniai renginiai.

**Augutis, Arūnas.** Etnokultūra Rokiškio jaunimo centre / Arūnas Augutis. – Iliustr. – Neformalus ugdymas. – Turinys: Etnokultūriniai konkursai; Dalyvavimas etnokultūrinėse parodose ir mugėse; Etnokultūrinė-edukacinė veikla; Etnokultūriniai projektai // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 128–130.

Rokiškio jaunimo centro etnokultūrinė veikla 1990–2021 metais.

**Bieliūnienė, Laima.** Trys dešimtmečiai su liaudies kūryba Rokiškio Rudolfo Lymano muzikos mokykloje / Laima Bieliūnienė. – Iliustr. – Neformalus ugdymas. – Turinys: Pradžia; Kelionė į Vokietiją; Edukacinis darbas; Tradicijų puoselėjimas; Pamokos gamtoje; Šeimų muzikavimas; Pilietinio ugdymo programa; Kolektyvas „Gelmės“; Tąsa; Raiška; Pasakoja mokinė Simona Latvėnaitė (Kalvelė) // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 131–135.

**Blaževičius, Petras.** Salų dvaro amatų dirbtuvės / Petras Blaževičius. – Iliustr. – Tautinis paveldas ir tautodailė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 60–65.

Rokiškio kraštas turi turtingą tautodailės istoriją. Salų dvaras nuo seno garsėjo nagingais amatininkais, todėl ištuštėjusį Salų dvarą, siekiant jį atgaivinti, buvo nuspręsta paversti tautodailės ir amatų rūmais. Rokiškio turizmo ir tradicinių amatų informacijos ir koordinacijos centro vadybininkė Loreta Araminienė vadovavo įstaigos 2017–2019 m. parengtam projektui „Tradicinių amatų centro Rokiškyje plėtra“. Pagal jį Salų dvare buvo įrengtos dirbtuvės, edukacinė klasė, įsigyta medžiagų edukacijoms, pastatytos keramikos degimo krosnys, medžio apdirbimo staklės, darbuotojui skirtas 0,5 edukatoriaus etato. 2021 m. Salų dvare savo veiklą ėmė koncentruoti Rokiškio tautodailininkų asociacija, vadovaujama Birutės Dapkienės, buvo išplėstos kultūrinės paslaugos, įsikūrė tautodailininkų dirbinių parduotuvė. Pateiktas tradicinių amatų meistrų sąrašas.

**Deksnienė, Dalia.** Vaikų folkloro ansamblis Čirulis / Dalia Deksnienė. – Iliustr. – Folkloras ir folkrokas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 106–109.

Ansamblis įkurtas 1988 metais Rokiškio lopšelyje-darželyje „Pumpurėlis“, vėliau pavadintas „Daigeliu“, 1994 metais persikėlė į Rokiškio kultūros centrą ir pasivadino „Čiruliu“. Kolektyvui, gyvavusiam 1988–2007 metais, vadovavo jo įkūrėja Dalia Deksnienė. „Čirulis“ 1998 metais dalyvavo Liaudies kultūros centro publikacijų serijos „Gyvoji tradicija“ garso įrašuose, jo dainos įrašytos CD „Pinu pinu pynę“, 2000 m. gavo „Aukso paukštės“ nominaciją kaip geriausias Lietuvos vaikų folkloro ansamblis, 2002 m. išleido garsajuostę „Čirulis“, 2004 m. dalyvavo Liaudies kultūros centro publikacijos serijos „Gyvi ar gyvi“ CD įrašuose.

**Gasiūnienė, Sigita.** Turgaus tradicija šventėje „Kuc kuc Kamajuos“ / Sigita Gasiūnienė. – Iliustr. – Papročiai ir tradicijos // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 52–57.

Trumpa Kamajų, įsikūrusių prie Šetekšnos ir svarbių prekybos kelių, turgaus istorija. 1983 m. kultūros darbuotojos V. Pikūnaitės-Vorienės iniciatyva atgaivinta turgaus tradicija tapo derliaus švente, rengiama kas 2 metus, su kermošiumi, nuo 2005 m. tapusi kasmetine švente „Kuc kuc Kamajuos“. Unikalus šios šventės akcentas yra Kamajų Respublikos paskelbimas. Pirmą kartą buvo paskelbta 1905 m. revoliucionieriaus Jurgio Smolskio, tapusio ir pirmuoju Kamajų Respublikos Prezidentu. 2005 m. sumanyta per derliaus šventę atgaivinti ir Kamajų Respubliką. Jos prezidentu išrinktas Vytautas Vilys. Kamajų Respublikai kraštiečiai dailininkas Jokūbas Zovė sukūrė herbą, architektas Kazys Šešelgis pinigus. Šventės metu teikiami apdovanojimai, renkamas garbės pilietis, cirkuliuoja savi pinigai.

**Gruzdas, Gytis.** Kriaunų etnografinis muziejus / Gytis Gruzdas. – Iliustr. – XIX–XX a. etnografijos rinkiniai // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 150–152.

Nuo 1991 metų muziejininkės ir istorikės Algimantos Raugienės iniciatyva atidarytas Kriaunų etnografinis muziejus, Rokiškio krašto muziejaus padalinys, gausus muziejaus fonduose saugomais bei eksponuojamais etnografiniais eksponatais, atspindinčiais aukštaičių buitį, Kriaunų krašto praeitį ir žymius žmones.

**Kaminskas, Romualdas.** Edukacinė rudens šventė „Lino mūka“ / Romualdas Kaminskas. – Iliustr. – Papročiai ir tradicijos. – Turinys: „Mano Lietuva, mielas trapus lino žiede…“: [eilėraštis] / Elvyra Gruzdevienė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 38–43.

Panemunėlyje gyvenantis tautodailininkas Romualdas Kaminskas nuo 2013 m. rengia tradicinę edukacinę rudens šventę „Lino mūka“, kasmet kviesdamas bendruomenę prisiminti tautos tradicijas ir papročius, pradėti ar pratęsti pažintį su kadaise vienu svarbiausių Panemunėlio krašto išteklių – linais, prisiminti linų augintojų buitį ir ūkio darbus. Šventė turi savo aprangos kodą, dalyviai patys mokosi gaminti suvenyrus iš linų.

**Kežutienė, Aušra.** Folkloro ansamblis „Vengerinė“ iš Žiobiškio: Aušra Kežutienė. – Iliustr. – Folkloras ir folkrokas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 102–105.

2012 metais prie Rokiškio kultūros centro priemiesčio padalinio Žiobiškio kaimo bendruomenės pirmininkės Virginijos Ardavičienės iniciatyva įkurtas Žiobiškio folkloro ansamblis „Vengerinė“. Kolektyvas dalyvauja įvairiose šventėse, nemažą dalį programos sudaro skudučių melodijos, yra paruošęs „Linarūčio“ edukacinę programą, paruošė programą pagal kunigo Antano Jononio eiles, kurias užrašė bibliotekininkė Liucija Kirstukienė.

**Klasinskienė, Laima.** Etnokultūrinės krypties edukacinė veikla Rokiškio krašto muziejuje / Laima Klasinskienė. – Iliustr. – Neformalus ugdymas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 124–127.

Rokiškio krašto muziejus, populiarindamas ir propaguodamas muziejaus vertybes, skatindamas moksleivius domėtis savo krašto praeitimi, materialine ir dvasine kultūra, kuria edukacines programas, išnaudodamas įvairią muziejaus aplinką, ekspozicijas, parką. Nuo 2007 metų edukacinės programos rengiamos pagal ciklus „Rokiškis – mano gimtinė“, „Aukštaitija – mano gimtinė“, „Tūkstantmečio žingsniai per Aukštaitiją“. 2010 metais Krašto muziejus už edukacinę veiklą apdovanotas Kultūros ministerijos pinigine premija.

**Klimka, Libertas.** Kūrybinė tautos raiška – tradiciniuose amatuose: [įžanga] / Libertas Klimka. – Portr. // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 4–11.

**Mačiulienė, Vita.** Kantičkinės giesmės Kriaunų krašte / Vita Mačiulienė. – Iliustr. – Nematerialus kultūros paveldas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 140–143.

Kantičkomis nuo XIX a. pirmos pusės vadinami lietuviškieji katalikų giesmynai ir giesmės, o šių giesmių giedotojai – kantoriais. Kantičkos yra paraliturginės giesmės, giesmynuose dažniausiai užrašytos be melodijų. Kriaunų krašte kiekvienas kaimas turėjo savo giedotojus ir savo kantičkų melodijas. Su pagarba ant stalo buvo dedamos senos kantičkų knygos, dažniausia M. Valančiaus, dar ir šalteniais vadinamos, o kai kurie kantoriai vadinti ne vardais ar pavarde, o kantoriaus žyme. Šiandien šios giesmės, nepaprastai turtinga ir prasminga mūsų kultūrinio tapatumo dalis, yra ant išnykimo ribos. Pateikta paraiška dėl Kriaunų krašto kantičkinių giesmių įtraukimo į nacionalinį Nematerialaus kultūros paveldo vertybių sąvadą. Su kantorės Aldonos Onos Kišūnaitės-Adamonienės pasakojimu.

**Mieliauskienė, Marijona.** Trys tautodailės dešimtmečiai Rokiškyje / Marijona Mieliauskienė. – Iliustr. – Tautinis paveldas ir tautodailė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 81–85.

Lietuvos tautodailininkų sąjungos Rokiškio skyriaus, vadovaujamo Elenos Pipinienės, Leokadijos Kavaliauskienės, Genovaitės Šimėnienės, Renatos Sarajevienės bei 2019 m. įkurtos Tautodailininkų asociacijos veikla labai pagyvino Rokiškio krašto kultūrinį ir meninį gyvenimą per pastaruosius tris dešimtmečius. Šių organizacijų veikla glaudžiai susijusi su Rokiškio krašto muziejumi, kuris kartu su tautodailininkais organizuoja įvairaus pobūdžio renginius, plenerus, parodas, konkursus, Geriausio tautodailininko rinkimus, dalyvauja respublikiniuose renginiuose. Tautodailininkų organizacijoms pradėjus vadovauti verslininkei ir tautodailininkei Birutei Dapkienei, miesto centre įkurta tautodailininkų galerija, plačiajai visuomenei pristatanti liaudies menininkų kūrybą, vėliau perkėlus galeriją bei didžiąją dalį veiklų į Tautodailininkų asociacijos išsinuomotą ir renovuojamą Salų dvarą.

**Puslienė, Jūratė.** Jūžintų krašto keptinio alaus tradicija – nematerialaus kultūros paveldo vertybė / Jūratė Puslienė. – Iliustr. – Nematerialus kultūros paveldas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 138–139.

2017 m. Lietuvos nematerialaus Kultūros paveldo vertybių sąvadas papildytas ir Jūžintų krašto keptinio alaus tradicija. 82 m. aludarė Ona Giriūnienė tęsia keptinio alaus gamybos tradiciją, Jūžintuose įsikūrusi „Kuparo“ draugija rūpinasi šių tradicijų išsaugojimu ir puoselėjimu.

**Sarulienė, Vilė.** „Vai žaliuok, žalia rūtala“: senovinės pandėliečių vestuvės / Vilė Sarulienė. – Iliustr. – Papročiai ir tradicijos. – Turinys: I dalis. Žilvitvakaris; II ir III dalys. Vestuvės; IV dalis. Įkurtuvės // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 44–51.

Pandėlio kraštotyrininkas, poetas, fotografas Alfonsas Gaška, palikęs savo asmeninį archyvą Rokiškio krašto muziejui, paliko savo surinktas ir užrašytas „Senovines pandėliečių vestuves“, scenarijų joms parašė mokytojas Alfonsas Keliuotis, senovinius šokius atkūrė mokytoja Eleonora Plumpienė, vienuolyno dokumentus nagrinėjo ir vertė mokytojas, teisės mokslų daktaras Povilas Kesiūnas. Rokiškio krašto muziejus pagal šį scenarijų parengė edukacinę programą „Mergvakario godos“. Pandėlio universalaus daugiafunkcio centro folklorinis ansamblis „Sadulala“ paruošė etnografinį vaidinimą „Žilvitvakaris“, parengė programą „Didžių žmonių žemė“ apie kraštotyrininką Alfonsą Gašką.

**Skeirienė, Virginija.** Neaprėpiamas muzikos ir poezijos „Pievų“ pasaulis / Virginija Skeirienė (Virginija Pievos). – Iliustr. – Folkloras ir folkrokas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 110–113.

1995 metais rokiškėnės Virginijos Skeirienės, muzikos autorės ir vokalistės, iniciatyva susikūrė grupė „Pievos“. Neofolkloro muziką kuriantys ir atliekantys muzikantai klausytojus žavi folkloro, poezijos, roko ir akustinės muzikos sąskambiais. Grupė „Pievos“ išleido penkis albumus, paskutinis solinis albumas „Tolumėla“ pasirodė 2020 m. kaip grupės „Virginija Pievos“.

**Smalinskas, Donatas.** Geriausiai jaučiamės kalbėdami savo tarme / Donatas Smalinskas. – Portr. – Aukštaitiška tarmė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 14–17.

Kraštietis kalbininkas apie Rokiškio šnektos, priklausančios rytų aukštaičių uteniškių tarmei, ypatumus, didėjantį tarmiškai kalbančių žmonių, ir ypač jaunimo, skaičių bei plintantį tarmių naudojimą kasdieniame gyvenime bei kitose srityse.

**Spundzevičienė, Giedrė.** Liongino Šepkos skulptūrų parkas – rokiškėnų mėgstama poilsio ir pramogų vieta / Giedrė Spundzevičienė. – Iliustr. – Tautinis paveldas ir tautodailė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 72–76.

2000 m. Rokiškio krašto muziejui parengus projektą „Medžio drožyba: etninės tradicijos XXI amžiaus naujovių įtakoje“ ir gavus paramą, 2001 m. prasidėjo darbai savivaldybės paskirtame parke prie gyvenamųjų namo mikrorajono. 2001–2009, 2014, 2019 m. vyko medžio drožėjų plenerai, kurių metu sukurtų per 80 skulptūrų puošia parką. 2007 m. parkui suteiktas liaudies drožėjo Liongino Šepkos vardas.

**Spundzevičienė, Giedrė.** Prakartėlės Rokiškio krašto muziejuje / Giedrė Spundzevičienė. – Iliustr. – Tautinis paveldas ir tautodailė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 77–80.

1998 m. Rokiškio krašto muziejuje, italų menininkui ir sūrininkystės technologui Angelo Frosio pasiūlius idėją rengti prakartėlių parodas, buvo suorganizuota pirmoji tokia paroda, peraugusi į kasmetinę respublikinę prakartėlių parodą-konkursą. Šios parodos padėjo sukaupti vienintelę Lietuvoje per 130 prakartėlių kolekciją, saugomą Rokiškio krašto muziejaus kluone.

**Spundzevičienė, Giedrė.** Rokiškio krašto muziejuje rengiamos medžio drožėjų konkursinės parodos Liongino Šepkos (1907–1985) premijai laimėti – išskirtinis kultūros renginys ir drožėjų meistriškumo mokykla / [Giedrė Spundzevičienė]. – Iliustr. – Tautinis paveldas ir tautodailė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 66–71.

Jau 1971 metais Rokiškio krašto muziejus pradėjo eksponuoti Liongino Šepkos kūrinius, sutraukusius į Rokiškį gausias turistų grupes. Turistų ir muziejininkų dėmesys drožėjo asmenybei ir kūrybai subrandino idėją įamžinti jo atminimą. 1994 m. Rokiškio krašto muziejus pradėjo organizuoti respublikines medžio drožėjų konkursines parodas Liongino Šepkos (1907–1985) premijai laimėti. Premijas geriausių darbų autoriams skyrė Rokiškio rajono savivaldybė. Nuo 2008 metų kasmet vykusios parodos pradėtos rengti kas dvejus metus. 1994–2019 m. surengta 20 konkursinių parodų, kuriose savo kūrybą eksponavo 514 meistrų, pateikę lankytojams per 3750 kūrinių. Ilgametė parodų organizatorė Marijona Mieliauskienė teigia, kad šios parodos atspindi ir išlaikomas skulptūros tradicijas, ir šiuolaikinės tautodailės procesus.

**Šablinskienė, Inga.** Etnokultūrinis ugdymas / Inga Šablinskienė, Jurgita Raugienė. – Iliustr. – Neformalus ugdymas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 116–119.

Rokiškio lopšelyje-darželyje „Varpelis“ kaip viena iš ugdymo krypčių pasirinkta etnokultūra, parengta etnokultūrinio ugdymo programa „Tėviškės spalvos“. Čia sukurtos visos būtiniausios sąlygos vaikų ugdymui: etnografinis muziejus, gamtamokslinių tyrinėjimų erdvė, edukacinių užsiėmimų namelis, parengta edukacinių programų, suburta mokytojų ir vaikų kapela, etnobūrelis, vykdomos pažintinės išvykos, susitikimai su menininkais, rengiamos šeimų vakaronės, dalyvaujama šventėse, konkursuose, koncertuose.

**Telšinskienė, Audronė.** Aušta aušrela pateka saulala,: arba trys kertiniai etninės kultūros reiškiniai Rokiškio kultūros centre / Audronė Vainauskaitė. – Iliustr. – Folkloras ir folkrokas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 94–101.

1966 metais Rokiškio kultūros namuose susikūrė pagyvenusių žmonių choras, kuriam vadovavo Nijolė Dranevičienė, po dešimtmečio tapęs etnografiniu ansambliu, vadovės Irena Aleksiejienė ir Alvyra Krasauskienė, 1985 m. pasivadino etnografiniu ansambliu „Saulala“, nuo 2007 m. jam vadovauja Dalia ir Eugenijus Deksniai. Ansamblis puoselėja ir tęsia krašto etnines tradicijas, švenčia kalendorines šventes, kasmet nuo 1988 metų organizuoja tradicinę folkloro šventę „Aušta aušrela“, rengia „Senjorų vakarus“.

**Telšinskienė, Audronė.** Didžiausia ansamblio „Gastauta“ vertybė – būti kartu / Audronė Vainauskaitė. – Iliustr. – Folkloras ir folkrokas // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 88–93.

1981 m. prie Rokiškio kultūros centro Algirdo Svidinsko įkurtas folkloro ansamblis „Gastauta“ ir šiandien puoselėja etnokultūros tradicijas ir garsina Rokiškio kraštą.

**Tunaitytė-Katinienė, Birutė.** Joanos ir Antano Tunaičių etnografinė sodyba / Birutė Tunaitytė-Katinienė. – Iliustr. – XIX–XX a. etnografijos rinkiniai // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 146–149.

1991 metais į jau negyvenamą tėvų sodybą Šetekšnų kaime grįžo Tunaičių šeima. Per tą laiką sutvarkytoje sodyboje kaupiami senoviniai, tautos praeitį menantys ir pasakojantys rakandai ir daiktai, pavertę sodybą etnografiniu muziejumi. Ilgus metus šioje sodyboje gyveno Joanos Tunaitienės mama, tautodailininkė audėja Veronika Siminonienė.

**Vilkickienė, Daiva.** Rokiškio literatų poezija tarmiškai / Daiva Vilkickienė. – Iliustr., portr. – Aukštaitiška tarmė. – Turinyje: „Gramatėla bočių kalbai“; „Atskridai iš samanam apaugusių, pražilusių bakūžių…“; Pauliui Širviui. Tu unt runkų atneši man gelstuntį rudenį (rytų aukštaičių rokiškėnų tarme); Trioletas; Tėviškė; Trialetas aukštaitiškai; Kai prigįsta dvara satynai / Gražina Pitrėnienė. Užmiršta uogienė; Už Užpalių / Danutė Mažeikienė // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 18–25.

Apie Rokiškio rajono savivaldybės Juozo Keliuočio viešosios bibliotekos etnokultūrinę veiklą ir renginius lietuvių kalbos puoselėjimui bei tarmių išsaugojimui: skaitovų bei pasakorių, rašinių, tarmiškos kūrybos konkursus. Pristatomos tarmiškai kuriančios literatų klubo „Vaivorykštė“ narės Gražina Pitrėnienė ir Danutė Mažeikienė bei jų kūryba.

**Žindulienė, Irena.** Šienapjūtės tradicijos Konstantinavos apylinkėse / Irena Žindulienė. – Iliustr. – Papročiai ir tradicijos // Rokiškio krašto etnokultūrinės veiklos trisdešimtmetis / [sudarytoja Loreta Araminienė]. – Rokiškis: Rokiškio turizmo ir verslo informacijos centras, 2022. – P. 28–33.

Apie šienapjūtės tradicijas Aukštaitijoje bei Konstantinavoje nuo 2013 metų rengiamas „Pirmosios pradalgės“ varžytuves, kurias rengia bendruomenės santalkos pirmininkė ir bibliotekininkė Irena Žindulienė su bendruomene.